OpenLLM-France/wikimedia huggingface dataset:
# Torre Nadur

La Torre Nadur és una fortificació situada a la zona de Bingemma Gap tot al llarg de la Línia Victòria. Cal no confondre-la amb Nadur, població de l'illa de Gozo, ja que aquesta està a la població de Mġarr a l'illa de Malta. Es tracta d'una de les 5 Torres Lascaris, construïda sota el mestratge de Jean de Lascaris-Castellar.

## Enllaços externs

* Informació de la Torre Arxivat 2015-05-10 a Wayback Machine.
# Torre Nostra

La torre coneguda com a Torre Nostra de Torreblanca, a la comarca de la Plana Alta, és una torre defensiva catalogada, de forma genèrica, com Bé d'interès cultural amb anotació ministerial R-I-51-0010724, del 19 de febrer de l'any 2002.
La torre Nostra és una torre vigía costanera que data del segle xvii, que se situa en el passeig marítim de la platja de Torrenostra, en el municipi de Torreblanca, des d'on es pot controlar l'accés al mar. Se situa entre altres torres vigía de la zona com les torres vigías de Cap i Corb, a Alcalà de Xivert, al nord i la Sal, a Cabanes al sud.

## Història i descripció

Els experts consideren que la torre és del segle xvii, segons es pot constatar en el fet que no apareix en la crònica de Gaspar d'Escolano, publicada entre 1610-1611, ni apareix en cap mapa o descripció del nostre territori anterior a ell. No obstant això apareix en el Reglament del Cos Militar de la Costa del Virrey Vespasiano Manrique Gonzaga, datat en 1673, que la denomina Torre Nova de Torreblanca.
Quan es va dur a terme la seva construcció, la torre estava aïllada de la zona poblada, però l'expansió de Torreblanca ha fet que en l'actualitat la torre tingui edificis adossats en tots els costats excepte en la façana que mira al mar.
La seva planta és quadrada de 8,70 metres de costat i una altura de 9 metres d'altura. Els seus murs són amples, d'un metre de gruix, de fàbrica de maçoneria amb morter de calç i carreus (de calcària i arenisca) canteados en les cantonades i en les obertures.
Presenta a més quatre plantes, la planta baixa, dues plantes superiors i finalment la terrassa o coberta. Les plantes es comuniquen entre si per una escala de caragol que se situa a la zona oest de la planta. La porta d'accés estava en el lateral que mirava cap a Oropesa, i en l'actualitat està tapiada per la casa adossada, per això l'entrada ara es realitza per una obertura en la façana que dona al mar.
El seu caràcter defensiu queda reflectit en les lladroneres cilíndriques en les quatre cantonades i una altra sobre la porta d'entrada; així com per la presència d'espitlleres sobretot a la zona inferior.

## Referències

* 1 2 «Inventari General del Patrimoni Cultural Valencià».
* ↑ Fitxa BIC. Generalitat Valenciana. Conselleria d'Educació, Investigació, Cultura i Esport Consulta 8 de novembre del 2016
* ↑ Fullet turístic de Torreblanca. Oficina de Turismo de Torreblanca Consulta 8 de novembre del 2016
* 1 2 3 4 5 6 Descripció Generalitat valenciana Consulta 8 de novembre del 2016
# Txulim

* Per a altres significats, vegeu «Txulim (desambiguació)».
Txulim també conegut com a txulim-turc, küerik, txulim-tàrtar o melets-tàrtar (no s'ha de confondre amb l'idioma tàtar) és l'idioma dels txulims. El nom que la gent utilitza per a referir-se a ells mateixos, i també a llur idioma, és Ös, literalment: propi. També és parlat pels kazik. Aquest nom s'originà d'una tribu ja extinta.

## Família lingüística

El txulim seria membre de la controvertida família de les llengües altaiques. Comprèn diferents dialectes que corresponen a llocs al llarg del riu Txulim: baix txulim (actualment es creu que està extingit), mig txulim i alt txulim. La llengua està estretament relacionada amb el shor i amb els dialectes de khakàs.

## Característiques

El txulim és un idioma en vies d'extinció, i el més probable és que mori en aproximadament vint-i-cinc anys. Figura en el Llibre Vermell de llengües en perill de la UNESCO. Durant la filmació de la pel·lícula-documental americana del 2008 The Linguists (Els lingüistes), Greg Anderson i K. David Harrison entrevistaren i enregistraren vint parlants i estimen que pot haver-hi entre 35-40 persones que parlin amb fluïdesa en una comunitat global de 426 membres. El més jove d'ells tenia cinquanta-quatre anys el 2008.
Els parlants del txulim viuen a Sibèria, al nord de les muntanyes d'Altai, a la conca del riu Txulim, un afluent del riu Obi. Tots són bilingües en rus. Durant l'època soviètica, els parlants de la llengua foren desalentats i es castigà el seu ús en les escoles, en un procés de desvalorització de la llengua.

## Referències

* ↑ Harrison, K. D.; G. D. S. Anderson «Ös tili (Middle and Upper Chulym Dialects): Towards a comprehensive documentation». Turkic Languages, 10, 1, 2006, pàg. 47-71.
* ↑ Honeycutt, Kirk. «The Linguists». The Hollywood Reporter, 18-01-2008. Arxivat de l'original el 2008-11-21. [Consulta: 22 febrer 2009].
* ↑ Harrison, K. D.; G. D. S. Anderson «Middle Chulym: Theoretical aspects, recent fieldwork and current state». Turkic Languages, 7, 2, 2003, pàg. 245-256.
* ↑ The Linguists (film, 2008)
# Tour de Flandes 1932

El Tour de Flandes 1932 és la 16a edició del Tour de Flandes. La cursa es disputà el 13 de març de 1932, amb inici a Gant i final a Wetteren després d'un recorregut de 227 quilòmetres.
El vencedor final fou el belga Romain Gijssels, que s'imposà en solitari en l'arribada a Wetteren. Aquesta era la segona victòria consecutiva de Gijssels en aquesta clàssica. Els també belgues Alfons Deloor i Alfred Hamerlinck arribaren segon i tercer respectivament.

## Classificació final

| | Ciclista | Equip | Temps |
| 1 | Romain Gijssels (BEL) | Dilecta-Wolber | 6h 29' 00" |
| 2 | Alfons Deloor (BEL) | Daemers | + 3' 15" |
| 3 | Alfred Hamerlinck (BEL) | Dilecta-Wolber | + 4' 30" |
| 4 | Jean Aerts (BEL) | Alcyon-Dunlop | + 4' 30" |
| 5 | Felicien Vervaecke (BEL) | Labor | + 4' 30" |
| 6 | Jan-Jozef Horemans (BEL) | Dilecta-Wolber | + 4' 30" |
| 7 | Cesar Bogaert (NED) | Demol | + 5' 30" |
| 8 | Frans Bonduel (BEL) | Dilecta-Wolber | + 5' 30" |
| 9 | Leon Tommies (BEL) | Alcyon-Dunlop | + 5' 30" |
| 10 | Leopold Roosemont (BEL) | Alcyon-Dunlop | + 5' 30" |

## Referències

* Resultats a sitiodeciclismo.net
* Resultats a cyclebase.nl

## Enllaços externs

* Web oficial
# Torre de Meer

La Torre de Meer és un monument protegit com a Bé Cultural d'Interès Nacional de la vila de Cardona (Bages).

## Descripció

Fortí cilíndric, edificat el 1838. És d'un tipus de construcció clàssica del seu temps: les guerres carlines. Reducte o fort de planta circular, que va reduint el diàmetre a mesura que puja. Porta a mig aire de la construcció, alguna espitllera i obra basta, en general, a desgrat que doni idea de robustesa.

## Notícies històriques

Durant la guerra anomenada "dels Set Anys", el castell de Cardona va romandre en poder dels cristins, com que els carlins, capitanejats per Tristany, sovint hi practicaven incursions d'hostilitats, amb el desig de fer-se amos també de les famoses salines, el baró de Meer, un militar d'origen brabançó, feu bastir, el 1837-1838 aquest fort que avui rep el seu nom, per tant de rebutjar els atacs contraris o almenys estar-ne a l'aguait.

## Referències

* «Torre de Meer». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 18 abril 2012].
# Tres setmanes, tres nens

Tres setmanes, tres nens (originalment en anglès, Three Weeks, Three Kids) és un telefilm canadenc dirigida per Mark Jean, que es va emetre el 7 de maig de 2011 a Hallmark Channel. S'ha doblat al català i es va estrenar per primer cop a TV3 el 10 de juliol de 2022.

## Sinopsi

La Jennifer és una jove dissenyadora gràfica. El seu gerent li proposa fer-se accionista de l'empresa i el seu xicot li planteja matrimoni, però la perspectiva d'implicar-se l'espanta. La seva germana, la Mandy, ha d'anar de lluna de mel tardana amb el seu marit, en Brian, amb qui té tres fills. Són els pares de la Mandy i la Jennifer els que han de tenir cura dels tres fills. Però la seva mare,la Kathryn, truca a la Mandy per advertir-la que han d'ajornar la seva sortida a causa d'una lesió al maluc del seu pare, en Russell. Malgrat les reticències de la Mandy, haurà de ser la Jennifer qui cuidi dels nens fins que arribin els seus avis.

## Repartiment

* Anna Chlumsky: Jennifer Mills
* Warren Christie: Will Johnson
* Chelah Horsdal: Mandy Norton
* Tiera Skovbye: Alice Norton
* Sydney Stamler: Flo Norton
* Jakob Davies: Miles Norton
* William deVry: Brian Norton
* Susan Hogan: Kathryn Mills
* Kevin McNulty: Russell Mills
* Garry Chalk: Charlie Marshall
* Jesse Hutch: Quinn Richards
* Ecstasia Sanders: Sarah Christie
* Peter-John Prinsloo: Peter Longden
* Hazel Atkins: Erika
* Edward Ruttle: Sean
* Darien Provost: Toby

## Referències

* ↑ «Anna Chlumsky and Warren Christie Star in Three Weeks, Three Kids, A Hallmark Channel Original Movie World Premiere, May 7» (en anglès). TheFutonCritic, 07-01-2011.
* ↑ «Tres setmanes, tres nens». ésAdir. [Consulta: 16 setembre 2022].
# Tossal de Coma Pregona

El Tossal de Coma Pregona és una muntanya de 904 metres que es troba al municipi de Vimbodí i Poblet, a la comarca de la Conca de Barberà.

## Referències

* ↑ Altituds preses del Mapa Topogràfic de Catalunya 1:10.000 de l'Institut Cartogràfic de Catalunya
# Tour de Flandes 1976

El Tour de Flandes 1976 va ser la 60a edició del Tour de Flandes. La cursa es disputà el 4 d'abril de 1976, amb inici a Gant i final a Merelbeke després d'un recorregut de 261 quilòmetres. El belga Walter Planckaert guanyà la seva única De Ronde a l'imposar-se en l'esprint final a l'italià Francesco Moser i al també belga Marc Demeyer.

## Classificació final

| | Ciclista | Equip | Temps |
| 1 | Walter Planckaert (BEL) | Maes Pils-Rokado | 6h 10' 00" |
| 2 | Francesco Moser (ITA) | Sanson-Benotto | m. t. |
| 3 | Marc Demeyer (BEL) | Flandria-Velda | m. t. |
| 4 | Roger de Vlaeminck (BEL) | Brooklyn | + 16" |
| 5 | Freddy Maertens (BEL) | Flandria-Velda | m. t. |
| 6 | Willy Teirlinck (BEL) | Gitane-Campagnolo | + 22" |
| 7 | Eric Leman (BEL) | Zoppas-Splendor-Sinalco | m. t. |
| 8 | Walter Godefroot (BEL) | Ijsboerke-Colnago | m. t. |
| 9 | Frans Verbeeck (BEL) | Ijsboerke-Colnago | m. t. |
| 10 | André Dierickx (BEL) | Maes Pils-Rokado | m. t. |

## Referències

* ↑ «Planckaert se adjudicó la Vuelta a Flandes». El Mundo Deportivo, 05-04-1976, p. 40 [Consulta: 11 octubre 2014].
* ↑ Resultats a Sitio de ciclismo
* ↑ Resultats a les-sports.info

## Enllaços externs

* Web oficial
# Trejeskovka

Trejeskovka (en rus: Трежесковка) és un poble (un possiólok) de l'óblast de Vorónej, a Rússia, segons el cens del 2010 no tenia cap habitant.

## Referències

* ↑ Село Бобяково на карте
* ↑ Всероссийская перепись населения 2010 года. Численность населения городских округов, муниципальных районов, городских и сельских поселений, городских и сельских населённых пунктов Воронежской области
* ↑ Расстояние от Анны до Бобякова
# Triplita

La triplita és un mineral de la classe dels fosfats que pertany i dona nom al grup triplita de minerals. Va ser descoberta l'any 1813 a Rasès, a la regió de Llemosí (França). Rep el seu nom del grec triplois (triple), al·ludint a la seva macla.

## Característiques

La triplita és un fosfat de ferro i manganès amb anions de fluor i/o grup hidroxil. A més dels elements de la seva fórmula, Mn2+ 2(PO₄)F, que va ser redefinida el 2019, sol portar com a impuresa escandi. Cristal·litza en el sistema ortoròmbic formant cristalls prismàtics, tot i que també és comú trobar-la de manera massiva a nodular. Forma una sèrie de solució sòlida amb la zwieselita, de la qual és l'anàleg amb manganès.
Segons la classificació de Nickel-Strunz, la triplita pertany a «08.BA: Fosfats, etc. amb anions addicionals, sense H₂O, només amb cations de mida mitjana, (OH, etc.):RO₄ sobre 1:1» juntament amb els següents minerals: ambligonita, montebrasita, tavorita, zwieselita, sarkinita, triploidita, wagnerita, wolfeïta, stanĕkita, joosteïta, hidroxilwagnerita, arsenowagnerita, holtedahlita, satterlyita, althausita, adamita, eveïta, libethenita, olivenita, zincolibethenita, zincolivenita, auriacusita, paradamita, tarbuttita, barbosalita, hentschelita, latzulita, scorzalita, wilhelmkleinita, trol·leïta, namibita, fosfoel·lenbergerita, urusovita, theoparacelsita, turanita, stoiberita, fingerita, averievita, lipscombita, richel·lita i zinclipscombita.

## Formació i jaciments

Apareix com a mineral fosfat primari o com a secundari reemplaçant a altres més primerencs, normalment a la litiofilita, en roques pegmatites de tipus granit. També es forma en filons d'estany amb fosfats hidrotermals, d'alta temperatura. Sol trobar-se associada a altres minerals com: triploidita, wolfeita, trifilita, litiofilita, fosfosiderita, vivianita, apatita, turmalina, esfalerita, pirita o quars.

## Varietats

Es coneixen dues varietats de triplita:
* La metatriplita, en realitat una triplita alterada.
* La talktriplita, una varietat amb magnesi.

## Grup triplita

El grup triplita al qual pertany i dona nom està integrat per dues espècies minerals.
| Espècie | Fórmula |
| Triplita | Mn2+ 2(PO₄)F |
| Zwieselita | Fe2+ 2(PO₄)F |

## Referències

* ↑ «Triplite» (en anglès). Mindat. [Consulta: 7 febrer 2015].
* 1 2 «Triplite Group» (en anglès). Mindat. [Consulta: 7 febrer 2015].
* ↑ Ritsuro MIYAWAKI, Frédéric HATERT, Marco PASERO, Stuart J. MILLS «IMA Commission on New Minerals, Nomenclature and Classification (CNMNC) NEWSLETTER 50». Mineralogical Magazine, 83, 2019, pàg. 615-620 [Consulta: 24 novembre 2019].
* ↑ «Triplite-Zwieselite Series» (en anglès). Mindat. [Consulta: 7 febrer 2015].
* ↑ «Metatriplite» (en anglès). Mindat. [Consulta: 7 febrer 2015].
* ↑ «Talktriplite» (en anglès). Mindat. [Consulta: 7 febrer 2015].
# Trujillanos Fútbol Club

El Trujillanos Fútbol Club és un club de futbol veneçolà de la ciutat de Valera.
Juga a l'estadi José Alberto Pérez.|

## Palmarès

* Lliga veneçolana de futbol:
** Apertura 2014
* Copa veneçolana de futbol:
** 1992, 2010
* Segona divisió de futbol
** 1988-89

## Referències

* ↑ Official site
* ↑ «Fan site». Arxivat de l'original el 2011-08-08. [Consulta: 18 març 2019].
* ↑ Estadi José Alberto Pérez a soccerway.com
* ↑ «Venezuela - List of Champions». RSSSF. [Consulta: 20 juny 2011].
* ↑ «Venezuela - List of Cup Winners and Runners Up». rsssf.com. [Consulta: 9 febrer 2018].
# University College Dublin

El University College de Dublín (Oficialment en anglès: University College, Dublin, referit popularment per les seves sigles, UCD; en gaèlic irlandès: An Coláiste Ollscoile, Baile Átha Cliath), és una universitat de recerca situada a Dublín, Irlanda. Disposa de 1.482 facultats i uns 32.000 estudiants, essent per tant la universitat més gran del país. L'origen de la universitat es remunta al 1854, quan John Henry Newman, com a primer rector de la coneguda com Universitat Catòlica d'Irlanda, va reformar-la el 1880 i va atorgar-li els seus estatuts el 1908. La Llei d'Universitats de 1997 va rebatejar la universitat constituent com la "Universitat Nacional d'Irlanda, Dublín" i, per ordre ministerial de 1998, es va rebatejar la institució com "University College Dublin - National University of Ireland, Dublin".
Originalment es trobava en diversos emplaçaments de la ciutat de Dublín, però actualment totes les facultats han estat recol·locades en un campus de 133 hectàrees situat a Belfield, a quatre quilòmetres del centre de la capital irlandesa.
L'University College de Dublín sovint és llistada com una de les universitats més bones d'Europa. Hi ha cinc premis Nobel entre els exalumnes i professors de la universitat. En els rànquings d'universitats de 2022 la UCD va quedar en 173a posició a tot el món. Els programes que ofereix la seva escola de negocis compten amb una triple acreditació, a càrrec dels organismes AMBA, EQUIS i AACSB.
Un informe publicat el maig de 2015 mostrava que els ingressos generats per la UCD i els seus alumnes a Irlanda arribava, anualment, als 1,3 mil milions d'euros.

## Referències

* 1 2 «About UCD». [Consulta: 3 juliol 2015].
* ↑ «History of the NUI». [Consulta: 3 juliol 2015].
* ↑ «Top Universities Worldwide». [Consulta: 23 novembre 2015].
* ↑ «Nobel Prize Winners». [Consulta: 12 novembre 2015].
* ↑ http://www.topuniversities.com/universities/university-college-dublin#wur
* ↑ «UCD contributes €1.3 Billion annually to Irish economy, report shows». [Consulta: 3 juliol 2015].

## Enllaços externs

* Pàgina Web Oficial
* Pàgina web del sindicat d'estudiants Arxivat 2017-09-13 a Wayback Machine.
* The Library of University College Dublin al Google Cultural Institute
* UCD Ephemera Collection: a collection of ephemera primarily associated with the history and development of UCD. A UCD Digital Library Collection.
# University City

University City és una població dels Estats Units a l'estat de Missouri. Segons el cens del 2000 tenia 37.428 habitants.

## Demografia

Segons el cens del 2000, University City tenia 37.428 habitants, 16.453 habitatges, i 9.114 famílies. La densitat de població era de 2.457,7 habitants per km².
Dels 16.453 habitatges en un 23,7% hi vivien nens de menys de 18 anys, en un 36,3% hi vivien parelles casades, en un 16,3% dones solteres, i en un 44,6% no eren unitats familiars. En el 34,2% dels habitatges hi vivien persones soles el 10,2% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,25 i el nombre mitjà de persones que vivien en cada família era de 2,96.
Per edats la població es repartia de la següent manera: un 21,8% tenia menys de 18 anys, un 11,3% entre 18 i 24, un 31,1% entre 25 i 44, un 22,4% de 45 a 60 i un 13,3% 65 anys o més.
L'edat mediana era de 35 anys. Per cada 100 dones de 18 o més anys hi havia 80,1 homes.
La renda mediana per habitatge era de 40.902 $ i la renda mediana per família de 52.539 $. Els homes tenien una renda mediana de 41.588 $ mentre que les dones 30.440 $. La renda per capita de la població era de 26.901 $. Entorn del 9,5% de les famílies i el 14,7% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- University City». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 8 agost 2010].
* ↑ «Geographic Comparison Table- University City». American Fact Finder. Oficina del Cens dels Estats Units, 12-01-2010. Arxivat de l'original el 2010-08-20. [Consulta: 8 agost 2010].
# Txomin Aguirre

Txomin Aguirre (Ondarroa, 1864- Zumaia, 1920) fou un escriptor en llengua basca i sacerdot basc. Les seves obres més importants són la novel·la històrica Auñemendiko Lorea (La flor del Pirineus, 1898), i les costumistes Kresala (Salitre, 1906) i Garoa (Falguera, 1912). Destaca tant pel seu realisme com pel seu afany moralitzador. En el seu poble natal, Ondarroa, una ikastola duu el seu nom; i és la que s'encarrega, en la vespra de les festes ondarreses (14 agost) de donar la tanborrada.

## Enllaços externs

* Ikastola Txomin Aguirre, Ondarroa
# Txarakh

Txarakh (en rus: Чарах) és un poble del Daguestan, a Rússia, que en el cens del 2010 tenia 2 habitants. Pertany al districte rural de Gunib.

## Referències

* ↑ Закон Республики Дагестан от 13 января 2005 года № 6 «О статусе и границах муниципальных образований Республики Дагестан»
# Txargà

Txargà (en rus: Чарга) és un poble del krai de Krasnoiarsk, a Rússia, segons el cens del 2017 tenia 59 habitants. Pertany al districte municipal d'Aguínskoie.

## Referències

* ↑ «Историко-статистическое описание церквей и приходов Владимирской епархии. Вып. 5: Шуйский и Ковровский уезды/сост. В. Березин. Вязниковский и Гороховецкий уезды/сост. В. Добронравов. - 1898». Arxivat de l'original el 2018-10-26. [Consulta: 20 desembre 2018].
# U.S. Ruta 62

La U.S. Ruta 62 (US 62) és una autopista als Estats Units que transcorre des de la frontera amb Mèxic a El Paso, Texas fins prop de la frontera amb Canadà a Niagara Falls, Nova York. És l'única autopista d'est a oest numerada dels Estats Units que connecta Mèxic amb Canadà. Aquesta autopista està senyalitzada com a nord-sud als estats de Nova York i Pennsilvània.
L'autopista passa pels estats de Texas, Nou Mèxic, Oklahoma, Arkansas, Missouri, Illinois, Kentucky, Ohio, Pennsilvània i Nova York. Té una extensió total de 3.623,5 quilòmetres (2.251,54 milles).
# Ukwa

L'ukwa és una llengua que es parla a l'estat de Cross River, al sud-est de Nigèria. Concretament es parla a la LGA d'Akampka.
L'ukwa està íntimament relacionat amb les altres llengües ibibio-efik: l'efik, l'ibibio i l'anaang. Les llengües ibibio-efik són part de la família de les llengües del baix Cross (o llengües Obolo), de la gran família de les llengües bantus Benué-Congo.
El 95% dels ukwa-parlants professen religions tradicionals africanes.

## Referències

* ↑ ukwa a onlinenigeria.com
* ↑ «llengües de cross river a uiowa.edu». Arxivat de l'original el 2006-05-08. [Consulta: 27 gener 2013].
* ↑ ukwa a l'ethnologue
* ↑ ukwa a joshuaproject.net
# Ultranacionalisme

L'ultranacionalisme és un nacionalisme extremista, que promou l'interès d'un estat o poble per sobre dels altres pobles o nacions de la Terra, o simplement una devoció extrema cap a la pròpia nació. L'ultranacionalisme combinat amb la noció d'un renaixement nacional, va ser un fonament clau en la formació del feixisme.
En les seves formes més extremes i desenvolupades, l'ultranacionalisme s'assembla al feixisme, perquè està marcat per la xenofòbia contra les altres nacions, el suport cap a règims polítics autoritaris basats en el totalitarisme, i un èmfasi mític, basat en el lideratge d'un líder carismàtic, d'un partit polític, o d'un moviment religiós, i un amor extrem envers la pròpia nació.
En alguns casos, l'ultranacionalisme pot ser fins i tot racista, i es legitima a si mateix mitjançant narratives profundament mitificades de períodes culturals o polítics passats de grandesa històrica, o d'antics greuges contra enemics reals o imaginaris, també pot recórrer a estranyes formes d'antropologia física, a la genètica, o fins i tot a l'eugenèsia, per racionalitzar les seves pròpies idees de superioritat racial i de destí nacional.

## Referències

* ↑ Ultranationalism Arxivat 2019-05-12 a Wayback Machine.. Oxford English Dictionary. Consultat 29 juny 2017.
* ↑ Ultranationalism. Collins English Dictionary. Consultat 29 juny 2017.
* ↑ Roger Griffin, "Nationalism" in Cyprian Blamires, ed., World Fascism: A Historical Encyclopedia, vol. 2 (Santa Barbara, California: ABC-CLIO, 2006), pp. 451–53.
* ↑ The Politics of National Minority Participation in Post-communist Europe. EastWest Institute. p.65. Section author - Janusz Bugajski. Book edited by Johnathan P.Stein. Published by M.E. Sharpe. Published in New York in 2000. Consultat via Google Books.
# Unitat perifèrica d'Imathia

La unitat perifèrica d'Imathia (en grec: Nομός Ημαθίας) és una unitat perifèrica grega de la Macedònia Central, correspon a l'antiga prefectura d'Imathia. La capital és Véria.

## Municipis

| Municipi | codi YPES | Codi postal | Prefix telefònic |
| Alexandreia | 1801 | 593 00 | 23330-2 |
| Anthèmia | 1802 | 590 35 | 23320-41 |
| Antigonides | 1803 | 591 00 | 23310-39 |
| Apostolos Pavlos | 1804 | 590 33 | 23310-41 |
| Dovras | 1807 | 591 00 | 23310-51 |
| Eirinoupoli | 1808 | 590 34 | 23320-4 |
| Makedonida | 1809 | 591 00 | 23310-9 |
| Meliki | 1810 | 590 31 | 23310-81 |
| Naousa | 1811 | 592 00 | 23320-2 |
| Plati | 1812 | 590 32 | 2330-63 |
| Vergina | 1805 | 590 31 | 23310-92 |
| Véria | 1806 | 591 00 | 23310 |